Skikking met Ford oor Kuga teen November verwag | Netwerk24
22 September 2019 16:29
’n Ma en haar seun kon betyds ontsnap nadat die Ford Kuga waarin hulle gery het in April 2017 aan die brand geslaan het. Foto: Twitter / IPSS Rescue
Die onderhandelinge het begin kort ná die kommissie einde April gesê het hy is nou reg om Ford te vervolg oor die oortreding van verskeie dele van die verbruikersbeskermingswet.
In daardie stadium het Sunday Times berig die kommissie het ná sy ondersoek van twee jaar besluit hy gaan die Verbruikerstribunaal vra om die maatskappy te vervolg.
Die kommissie se woordvoerder het toe gesê die ondersoek is voltooi en negatiewe bevindinge is teen Ford gemaak.
“Die aansoek om die maatskappy te vervolg word tans voorberei en sal binne drie week reg wees om by die tribunaal aanhangig gemaak te word.”
Thezi Mabuza, adjunkkommissaris van die NVK, het gesê die skikking sal na verwagting einde November afgehandel word. Mabuza het gesê Ford het die kommissie genader net voor die saak teen hom aanhangig gemaak is.
“Die onderhandeling is ver gevorder en daar is al amper ’n skikking oor die terme bereik.”
Volgens haar sal ’n saak sonder enige verdere kennisgewing by die tribunaal aanhangig gemaak word indien die onderhandeling misluk.
Sunday Times het berig talle van die slagoffers van die Ford Kuga-brande is baie ontevrede oor die onderhandelinge.
Netwerk24 het in Januarie 2017 berig die NVK en Ford het aangekondig dat 4 556 Ford Kugas om veiligheidsredes herroep word.
LEES OOK: Ford herroep 4 556 Kugas in SA
Die kommissie het daarna in Maart aangekondig hy begin met ’n ondersoek na Ford se gedrag.
Daarna is oor nog voorvalle berig van Ford Kugas wat aan die brand geslaan het.
LEES OOK: Ma, kleuter ongedeerd ná Ford Kuga brand
Teen Augustus 2017 het Netwerk24 berig Ford het weer sekere Kuga-voertuie herroep. Dit was die derde herroeping in 2017 van dié motors om veiligheidsredes.
AfriForum het in November verlede jaar aangekondig hy gaan die familie van een van die mense wat dood is in ’n brand, Reshall Jimmy, bystaan in hul hofsaak teen Ford.
LEES OOK: Ford ’n boelie, sê Gerrie Nel
Reshall is in 2015 dood toe hy in sy Kuga in Wildernis verbrand het.
Die geregtelike ondersoek na die dood van Jimmy het in Februarie in die hooggeregshof in Kaapstad begin. Die familie is deur adv. Gerrie Nel, hoof van AfriForum se eenheid vir private vervolging, bygestaan.
In ’n geregtelike ondersoek word bepaal of ’n party aandadig is aan die dood van iemand. Dit kan lei tot strafregtelike klagte teen die aandadige.
AfriForum het in Augustus sy deel van die hofsaak afgehandel.
Regter Robert Henney gaan na verwagting in Oktober sy uitspraak lewer.
Moneyweb het reeds in Augustus berig Ford het met onderhandelinge oor ’n skikking met die kommissie begin kort ná die aankondiging in April dat die motormaatskappy by die tribunaal aangekla gaan word.
Mabuza het toe aan Moneyweb bevestig Ford het met onderhandelinge vir ’n skikking begin. Mabuza het gesê die onderhandelinge sal na verwagting einde Oktober afgehandel word.
Sunday Times het Sondag berig die spertyd vir die afhandeling van die gesprekke is nou einde November.
’n Prokureur wat in verbruikersbeskermingsake spesialiseer, het aan die koerant gesê dit beteken nie Ford gaan nie ’n boete kry nie. – Saamgestel deur Nellie Brand-Jonker
Meer oor: Ford Kuga | Brande | Skikking
VSA-kenner getuig namens Ford oor Kuga-brandondersoek